**BEREDSKABSPLAN**

**– FOREBYGGELSE, OPSPORING OG HÅNDTERING AF SAGER OM NEGATIV SOCIAL KONTROL OG ÆRESRELATEREDE KONFLIKTER**

**Indholdsfortegnelse**

[1. Formål og ramme 2](#_Toc152842771)

[2. Målgruppe 2](#_Toc152842772)

[3. Definition af området 3](#_Toc152842773)

[4. Politisk/strategisk ophæng for indsatsen i KK 3](#_Toc152842774)

[5. Organisering af beredskabet 3](#_Toc152842775)

[5.1. Forebyggende indsatser 3](#_Toc152842776)

[5.2. Opsporing og bekymring – hvornår bør der handles? 4](#_Toc152842777)

[5.2.1. Opsporing - børn og unge under 18 4](#_Toc152842778)

[5.2.2. Opsporing - Unge og voksne over 18 år 5](#_Toc152842779)

[5.3. Håndtering af bekymringshenvendelser og akutte sager 6](#_Toc152842780)

[5.3.1. Børn og unge under 18 år 6](#_Toc152842781)

[5.3.2. Unge og voksne over 18 år 7](#_Toc152842783)

[6. Relevant lovgivning 8](#_Toc152842785)

[7. Indgange og ressourcer i Københavns Kommune 9](#_Toc152842786)

# 1. Formål og ramme

Med barnets lov (§ 15, stk. 3) skal kommunalbestyrelsen udarbejde et beredskab til forebyggelse, opsporing og håndtering af negativ social kontrol, æresrelaterede konflikter og ekstremisme blandt børn, unge og deres familier. Beredskabet skal udformes skriftligt, vedtages af kommunalbestyrelsen og offentliggøres. Kommunalbestyrelsen skal revidere beredskabet løbende efter behov, dog som minimum hvert fjerde år.

Denne beredskabsplan vedrører forebyggelse, opsporing og håndtering af æresrelaterede konflikter og negativ social kontrol blandt børn, unge og deres familier. Derudover omfatter beredskabsplanen også voksne, hvor der er bekymring for æresrelaterede konflikter og negativ social kontrol.

Beredskabsplanen skal understøtte, at sager om æresrelaterede konflikter og negativ social kontrol behandles kvalificeret og rettidigt i kommunen.

Beredskabsplanen samler kommunens eksisterende generelle såvel som forvaltningsspecifikke handleguides på området i ét samlet beredskab for hele kommunen og suppleres i løbet af 2024 med action cards, som skal give frontpersonale hurtigt overblik over, hvilken handling de skal foretage sig ved mistanke om, at en borger kan være udsat for en æresrelateret konflikt eller negativ social kontrol.

Beredskabsplanen skal understøtte:

* at fagpersoner, der er beskæftiget med børn, unge og voksne, er i stand til tidligt at opspore bekymringstegn på æresrelaterede konflikter og negativ social kontrol.
* at fagpersoner har kendskab til, hvordan de skal forebygge og handle i disse situationer, samt hvor de vil kunne søge hjælp og rådgivning for at kvalificere deres bekymring.

# 2. Målgruppe

*Medarbejdere i kommunen*   
Beredskabsplanen er henvendt til ledere og fagpersoner i kommunen i berøring med børn, unge og voksne, der kan være i risiko for æresrelaterede konflikter og negativ social kontrol. Begrebet fagpersoner skal forstås bredt og omfatter følgende:

* Frontpersonale som lærere, pædagoger, uddannelsesvejledere, jobcentermedarbejdere, sundhedsplejersker, udgående medarbejdere, fritidsguider, jobkonsulenter, sundhedsfagligt personale, familierådgivere, børne- og ungerådgivere, boligsociale medarbejdere samt øvrige medarbejdere i kommunen med direkte borgerkontakt.
* Myndighedssagsbehandlere og børne- og ungerådgivere, der skal træffe afgørelser i sager, herunder iværksætte indsatser og foranstaltninger.

*Borgere*Både børn, unge og voksne – såvel drenge/mænd som piger/kvinder - kan udsættes for negativ social kontrol og æresrelaterede konflikter. Kontrollen og konflikterne kan komme til udtryk som:

* sociale indskrænkninger (fx i forhold til fritid, venskaber, skoleaktiviteter, lejrskole, uddannelsesvalg deltagelse på arbejdsmarkedet, begrænsninger i egen mobilitet, for mange huslige pligter, kommunikation via mobil og sociale medier mv.)
* psykisk og fysisk vold (herunder ydmygende sprogbrug, trusler, afstraffelser, vold, som begrundes med hensynet til familiens ære/ for at undgå rygter)
* pres eller tvunget ægteskab eller skilsmisse (herunder planer om eller pres til tidlig forlovelse, religiøs vielse eller uønsket ægteskab med herboende/udenlandske statsborgere, trusler om skilsmisse med mistet opholdstilladelse til følge)
* tvungen udrejse af Danmark (trusler eller planer om at blive efterladt hos familie efter ferie, genopdragelse, forlovelse, giftermål i andet land, dumping i udlandet)

Se afsnit 5.2.1 og 5.2.2 for uddybning af bekymringstegn for hhv. børn/unge og voksne.

# 3. Definition af området

Københavns Kommunes beredskabsplan tager afsæt i de definitioner af æresrelaterede konflikter og negativ social kontrol, som fremgår af lovbemærkningerne til barnets lov.

*Æresrelaterede konflikter* dækker over konflikter, der kan opstå i kollektivistiske og patriarkalske familieformer, hvor individets rettigheder og trivsel begrænses af hensyn til kollektivets ære og omdømme. Kollektivet kan både udgøres af den nære familie, af den udvidede familie og af netværket, hvoraf dele kan være bosiddende i andre lande. For at beskytte eller genoprette kollektivets ære og omdømme anvendes en række handlinger til at regulere og/eller sanktionere individets adfærd.

Æresrelaterede konflikter adskiller sig fra vold i nære relationer ved at være med inddragelse af eller sanktioneret af den øvrige familie og netværk.

*Negativ social kontrol* anvendes oftest om handlinger, som et fællesskab anvender til at regulere og/eller sanktionere individets adfærd i henhold til fællesskabets normer. Negativ social kontrol kan blandt andet komme til udtryk som begrænsning af individets muligheder for at træffe alderssvarende valg for sit eget liv, herunder socialt liv, fritidsinteresser, seksualitet, krop, uddannelse og job, fastholdelse i uønskede relationer og gennem isolation og overvågning. Negativ social kontrol kan have en karakter eller et omfang, hvor den falder inden for straffelovens definition på psykisk vold. Når reguleringen og/eller sanktioneringen medfører begrænsning af individets rettigheder, trivsel eller alderssvarende udvikling bliver den negativ.

Negativ social kontrol findes indenfor alle etniciteter, religioner, kulturer og samfundslag. Negativ social kontrol anvendes i æresrelaterede konflikter, men kan også findes i konflikter der ikke er æresrelaterede jf. ovenstående definition. Nærværende beredskab vedrører alle former for negativ social kontrol – dvs. også tilfælde, hvor den negative sociale kontrol ikke er udtryk for eller i sammenhæng med en æresrelateret konflikt.

# 4. Politisk/strategisk ophæng for indsatsen i KK

Københavns Kommunes indsats til forebyggelse af negativ social kontrol er dels forankret i Københavns Kommunes Integrations- og Medborgerskabspolitik for 2023-26, dels i Beskæftigelses- og Integrationsforvaltningens handleplan til forebyggelse af negativ social kontrol for 2024-26, som har en række forebyggende tiltag og tilbud målrettet børn/unge, voksne og civilsamfund.

# 5. Organisering af beredskabet

Nedenfor er en beskrivelse af kommunens beredskab i forhold til 1) forebyggelse, 2) opsporing, og 3) håndtering af konkrete bekymringshenvendelser og akutte sager. Overordnet gælder, at den forebyggende indsats primært er forankret i Beskæftigelses- og Integrationsforvaltningen, mens den opsporende indsats varetages i alle forvaltninger. Håndtering af bekymringshenvendelser og akutte sager varetages som udgangspunkt i Socialforvaltningen (med enkelte undtagelser fsva. bekymringshenvendelser vedr. unge og voksne over 18 år i regi af jobcentret, se afsnit 5.3.2.)

5.1. Forebyggende indsatser  
Gennem Beskæftigelses- og Integrationsforvaltningens treårige handleplan 2024-2026 til forebyggelse af negativ social kontrol er der fokus på at forebygge negativ social kontrol i en helhedsorienteret tilgang. Kommunens forebyggende indsats på området er således i høj grad koordineret af Beskæftigelses- og Integrationsforvaltningen, men tilrettelægges i tæt dialog med Børne- og Ungdomsforvaltningen, Socialforvaltningen og øvrige relevante forvaltninger.

Beskæftigelses- og Integrationsforvaltningen handleplan indeholder en række indsatser og tilbud med et bredt forebyggende sigte og fokus på en bred målgruppe af børn, unge og voksne. Tilbuddene kan benyttes af alle københavnske institutioner som skoler, klubber, foreninger, boligsociale indsatser mv. Formålet er at formidle viden om rettigheder og handlemuligheder og at igangsætte en bredere debat om rettigheder, selvbestemmelse og ligestilling. For information om tilbuddene kan Beskæftigelses- og Integrationsforvaltningen kontaktes på [socialkontrol@kk.dk](mailto:socialkontrol@kk.dk).

5.2. Opsporing og bekymring – hvornår bør der handles?  
En forudsætning for, at kommunen kan yde borgere (børn, unge og voksne), som er udsat for negativ social kontrol og æresrelaterede konflikter, rettidig og kvalificeret hjælp, er, at fagpersoner i kommunen er i stand til at identificere bekymringstegn og ved, hvor de kan få rådgivning og hjælp til håndtering af bekymringen. Det gælder fagpersoner og frontpersonale i Beskæftigelses- og Integrationsforvaltningen, Børne- og Ungdomsforvaltningen, Kultur- og Fritidsforvaltningen, Socialforvaltningen, Sundheds- og Omsorgsforvaltningen og Teknik- og Miljøforvaltningen.

5.2.1. Opsporing - børn og unge under 18  
Alle frontmedarbejdere i Københavns Kommune er qua deres ansættelsesforhold omfattet af den skærpede underretningspligt, og skal derfor altid underrette Socialforvaltningen ved bekymring for et barns eller en ungs udvikling og trivsel. Det er mistanken eller bekymringen om mistrivsel, som fagpersoner skal reagere på – men tegnene på at et barn eller en ung er udsat for æresrelateret konflikt eller negativ social kontrol, er ofte de samme som ved andre former for mistrivsel.

Tegn på mistrivsel kan f.eks. være at barnet eller den unge:

* er meget stille og indadvendt
* er angst og nervøs
* har fravær fra skolen
* har problemer med at koncentrere sig
* føler sig trist og hjælpeløs
* viser tegn på selvdestruktiv adfærd
* mv.

Følgende opmærksomhedspunkter – som kan være til stede i relationen mellem barnet/den unge, og dennes familie eller netværk – kan mere direkte indikere, at barnet eller den unge er udsat for en æresrelateret konflikt eller negativ social kontrol:

Opmærksomhedspunkter, som kan være tegn på negativ social kontrol:

* Kontrol og overvågning af computer og telefon
* Kontrol af påklædning
* Kontrol af socialt liv, fritidsaktiviteter, færden og valg af venner
* Kontrol af valg af ægtefælle
* Ingen ret til at bestemme over egen krop – krop og seksualitet kontrolleres af andre.

Opmærksomhedspunkter, der kan være tegn på æresrelaterede konflikter:

* Isolering
* Indespærring
* Følelsesmæssig afpresning
* Trusler
* Vold
* Genopdragelsesrejse
* Seksualitet, mødomsforestillinger og jomfrutjek
* Tvungen forlovelse eller religiøs vielse uden borgerlig gyldighed
* Tvangsægteskab.

Underretning:

* Ved **akut bekymring** underrettes Socialforvaltningen telefonisk til de styrkede modtagelser i Borgercenter Børn og Unge eller til Borgercenter Handicap. Uden for åbningstid kontaktes Den Sociale Døgnvagt.
* I **ikke-akutte** sager sendes en skriftlig underretning via underretningsblanketten på Københavns Kommunes hjemmeside: [Bekymret for et barn eller en ung - fagperson | Københavns Kommunes hjemmeside (kk.dk)](https://www.kk.dk/borger/udsatte-boern-og-unge/bekymret-for-et-barn-eller-en-ung/bekymret-for-et-barn-eller-en-ung-fagperson).

Ved underretning ifm. mulig negativ social kontrol eller æresrelateret konflikt er det vigtigt at frontmedarbejderen *ikke* orienterer forældrene om mistanken og underretningen, da børne- og ungerådgiveren skal have mulighed for at vurdere risikoen for barnet eller den unge *inden* forældre og netværk inddrages i sagen.

5.2.2. Opsporing - Unge og voksne over 18 år  
Mange af de bekymringstegn, der gælder for børn og unge, vil også gælde for voksne. Nedenfor er nogle eksempler på tegn, som fagpersoner og frontpersonale bør være særligt opmærksomme på. Der er tale om eksempler og dermed ikke en udtømmende liste over bekymringstegn, og en rettesnor kan være, at jo flere bekymringstegn, der observeres, des større er sandsynligheden for, at der kan være tale om negativ social kontrol eller en æresrelateret konflikt. Typiske bekymringstegn kan fx være:

* Ægtefælle eller andet familiemedlem vil bestemme niveau af deltagelse på arbejdsmarkedet, herunder bestemme praktik- eller arbejdssted
* Meget fravær fra sprogskole, aktiveringscenter, praktik og lign.
* Begrænsninger i uddannelsesvalg
* Stort ansvar og mange forpligtelser i hjemmet
* Må ikke må have/har venner uden for familien og netværket
* Kommer for sent eller overholder ikke aftaler
* Opholdt sig på krisecenter eller henvendt sig om muligheden herfor
* Andre i familien (fx børn eller søskende) har været udsat for pres fx til ægteskab
* Må ikke deltage i aktiviteter med det modsatte køn
* Familien/ægtefællen overvåger og kontrollerer adfærd og sociale aktiviteter
* Familien/ægtefælle tjekker mobil og sociale medier
* Der har tidligere været vold eller trusler om vold i familien
* Har ikke eksklusiv adgang til sit MitID og bankkort, eller at adgang til disse er delt med andre familiemedlemmer (fx ægtefællen)
* Oplever at blive holdt øje med i offentlige omgivelser, fx skole, arbejde, boligområde
* Føler pres til at handle på en bestemt måde, fx trues med at miste sin opholdstilladelse, forældrerettigheder eller adgang til børn

Handling ved bekymring

* Sparring og rådgivning ved Etnisk Konsulentteam: Alle fagpersoner i Københavns Kommune kan få sparring og rådgivning hos Etnisk Konsulentteam, uanset borgerens alder. Både fagpersoner og borgere kan desuden kontakt Sikkerhedskonsulenterne for rådgivning, risikovurdering og handlemuligheder.
* Sparring og rådgivning ved social kontrol-vejledere: Medarbejdere i Jobcenter København kan desuden få rådgivning og sparring ved en social kontrol-vejleder (se info-boks nedenfor).
* I tilfælde af vold eller trusler om vold kan henvendelse ske til Socialforvaltningens Borgercenter Voksne, Den Sociale Døgnvagt eller direkte til et krisecenter.

Særlig ressource: Social kontrol-vejlederne (BIF)

Social kontrol-vejledere er en ordning i Beskæftigelses- og Integrationsforvaltningen bestående af fem konsulenter, som er specialiserede inden for negativ social kontrol i beskæftigelsessammenhæng. Konsulenterne yder konkret sagssparring til medarbejdere i jobcentret i sager, hvor negativ social kontrol står i vejen for den beskæftigelsesrettede indsats for borgeren. Social kontrol-vejlederne samarbejder tæt med Etnisk Konsulentteam, Sikkerhedskonsulenterne og Hjemløseenheden i Socialforvaltningen.

## 5.3. Håndtering af bekymringshenvendelser og akutte sager

### 5.3.1. Børn og unge under 18 år

Når Socialforvaltningen modtager en underretning om et barn/en ung, vurderes underretningen inden for 24 timer, mhp. at vurdere om barnet eller den unge har behov for en akut indsats. Hvis der opstår mistanke om at barnet eller den unge er udsat for en æresrelateret konflikt eller negativ social kontrol, foretages en risikovurdering – **risikovurderingen skal finde sted *inden* barnets eller den unges forældre og netværk inddrages i sagen**, mhp. at undgå konsekvenser og repressalier for barnet eller den unge.

Risikovurderingen skal indeholde en vurdering af, om barnet eller den unge er truet, herunder f.eks. om barnet eller den unge risikerer at blive udsat for vold, tvangsægteskab, frihedsberøvelse, bortførelse, at blive sendt på et udlandsophold, der er til skade for barnets eller den unges sundhed og udvikling, eller at blive udsat for drabsforsøg. Risikovurderingen vil skulle tage udgangspunkt i, om barnet eller den unge eller andre familiemedlemmer som fx søskende tidligere har været udsat for lignende forhold.

Børne- og ungerådgivere har i sager om æresrelaterede konflikter og negativ social kontrol, mulighed for at sparre med Etnisk Konsulentteam igennem hele sagsforløbet, herunder også ifm. risikovurderingen.

Akutte sager:

Negativ social kontrol kan have en karakter eller et omfang hvor den falder inden for straffelovens definition på psykisk vold, ligesom der i sager med æresrelaterede konflikter og negativ social kontrol også kan forekomme fysisk vold eller seksuelle overgreb. Sager hvor barnet eller den unge er udsat for overgreb er omfattet af Københavns Kommunes beredskab ved overgreb mod børn og unge: ”*Når du er bekymret for at et barn eller en ung er udsat for voldelige eller seksuelle overgreb”[[1]](#footnote-1)*, hvormed børnehuset samt politiet skal inddrages iht. retningslinjerne beskrevet i beredskabet.

I sager hvor Døgnvagten eller De Styrkede Modtagelser – grundet akut bekymring for barnet/den unges sikkerhed i hjemmet – akutanbringer barnet eller den unge, og hvor der samtidig er mistanke eller viden om æresrelateret konflikt eller negativ social kontrol, kan Etnisk Konsulentteam og Sikkerhedskonsulenterne inddrages mhp. at yde rådgivning.

Indsatser og tilbud til børn og unge udsat for æresrelateret konflikt eller negativ social kontrol

Et barn eller en ung der er udsat for æresrelateret konflikt eller negativ social kontrol vil kunne tilbydes en indsats på lige fod med øvrige udsatte børn og unge. Dette indbefatter muligheden for tidligt forebyggende indsatser efter §§30 og 31, støttende indsatser efter §32, eller anbringelse efter §§46 og 47 i barnets lov. Typen af indsats beror på en konkret og individuel vurdering, afhængigt af forhold og risikofaktorer i den enkelte sag.

Unge mellem 18 og 22 år kan tilbydes ungestøtte efter §§114-116 når det må anses for at være af væsentligt hensyn til den unges behov for støtte, herunder på grund af negativ social kontrol eller en æresrelateret konflikt.

Socialforvaltningens samarbejde med politiet

Identificeres en akut risiko for barnets/den unges sikkerhed – herunder også akut risiko for udrejse til skade for barnets/den unges sundhed og udvikling – kontakter børne- og ungerådgiveren politiet med det samme. Politiet vil også kunne inddrages i mindre akutte sager, hvor børne- og ungerådgiveren f.eks. vil kunne inddrage politiets særlige ressourcepersoner ifm. risikovurderingen.

### 

Særlig ressource: Etnisk Konsulentteam/Sikkerhedskonsulenterne (SOF)

Etnisk Konsulentteam er kommunens akut-og ekspertberedskab i æresrelaterede konflikter. Teamet tilbyder sparring, rådgivning, deltagelse i samtaler, partshøringer, netværksmøder etc. til fagfolk. Børne- og ungerådgivere har mulighed for at sparre med Etnisk Konsulentteam, hvis de har mistanke om at barnet/den unge er udsat for en æresrelateret konflikt. Da sagerne kan være akutte – især når de når til SOF – rykker teamet ud inden for 24 timer.

EKT vil kunne bistå i hele sagsforløbet.

EKT samarbejder med politiets særlige ressourcepersoner ift. æresrelaterede konflikter, og vil derfor kunne bistå og vejlede børne- og ungerådgivere i kontakten og dialogen med politiet.

Teamet tilbyder desuden opkvalificering af medarbejdergrupper og kommer gerne ud og underviser i det, der må være relevant i forhold til håndtering af æresrelaterede konflikter på den enkelte arbejdsplads. Teamet er desuden certificeret i det evidensbaserede risikovurderingsværktøj Patriark som også SIRI, politiet, VISO og mange andre aktører i og uden for Danmark benytter, og som teamet også underviser andre fagfolk i.

Sikkerhedskonsulenterne er en national ordning, oprettet af SIRI i 2018. Sikkerhedskonsulenterne er placeret i kommuner fordelt ud over hele DK og dækker regionalt. Sikkerhedskonsulenterne i Region Hovedstaden er således placeret hos Etnisk Konsulentteam. Sikkerhedskonsulenterne tager sig ligeledes udelukkende af æresrelaterede konflikter, og tilbyder sparring, rådgivning og koordinering til både fagfolk og borgere i hele regionen. Sikkerhedskonsulenterne er en del af den nationale indsats ift. æresrelaterede konflikter og er således også en del af Koordinationsenheden mod Ufrivillige Udlandsophold, som forsøger at forebygge og forhindre ufrivillige udlandsophold, samt hjælpe borgere hjem, der mod deres vilje er sendt til udlandet.

### 

### 5.3.2. Unge og voksne over 18 år

## Ifølge serviceloven (SEL §12a) har kommunen pligt til at handle i forhold til borgere, der ønsker hjælp i en æresrelateret konflikt. Hvis kommunen vurderer, at der er tale om en æresrelateret konflikt, skal borgeren tilbydes gratis rådgivning og en handleplan, der indeholder en risikovurdering og overvejelser om støttemuligheder. I Københavns Kommune er det Hjemløse- og Udsatteenheden, der tager sig af §12a handleplaner, også selvom borgeren ikke er på krisecenter el.lign.

Når Hjemløse- og Udsatteenheden modtager en henvendelse fra en person over 18 år, som er udsat for negativ social kontrol, vold eller æresrelaterede konflikter eller i risiko herfor, tilbydes der en handleplan iht. SEL §12 a. Denne vurdering er et redskab, som skal sikre, at borgere sikkerhed vurderes, samt at der evt. iværksættes foranstaltninger, som er med til at sikre borgeren mod fortsat æresrelaterede konflikter, vold eller trusler om vold eller negativ social kontrol. Handleplanen skal indeholde:

* en risikovurdering for den pågældende borger,
* oplysninger om borgerens aktuelle situation, herunder relevante forhold vedrørende bopæl, arbejde, uddannelse og forholdet til pårørende,
* overvejelser om eventuelle relevante støttemuligheder i forhold til bopæl, arbejde og uddannelse samt formålet hermed og
* overvejelser om eventuelle relevante støttemuligheder efter denne lov eller efter anden lovgivning og formålet hermed.

Handleplanen skal udarbejdes i samarbejde med borgeren.  
  
Risikovurderingen skal indeholde en risikovurdering af, om den voksne over 18 år er truet, herunder f.eks. om den voksne over 18 år er i risiko for at blive udsat for vold, tvangsægteskab, tvungne religiøse ægteskaber uden borgerlig gyldighed, tvungne forlovelser, genopdragelsesrejser, indespærring, vold eller trusler om vold eller negativ social kontrol.

# 6. Relevant lovgivning

* Barnets lov §15, stk. 3 om kommunale beredskabsplaner  
  Kommunalbestyrelsen skal udarbejde et beredskab til forebyggelse, opsporing og håndtering af negativ social kontrol, æresrelaterede konflikter og ekstremisme blandt børn, unge og deres familier.
* Barnets lov §18, stk. 3 om screening og risikovurdering  
  Viser screeningen (§18 stk. 1) at der kan være tale om en æresrelateret konflikt eller negativ social kontrol, skal kommunen foretage en risikovurdering, inden barnets eller den unges forældre og netværk inddrages i sagen.
* Barnet lov § 113 om ungestøtte til unge fra 18-22 år

Kommunalbestyrelsen skal med samtykke fra den unge tilbyde indsatser efter §§ 114-116 til unge i alderen fra 18 til 22 år, når det må anses for at være af væsentlig betydning af hensyn til den unges behov for støtte, herunder på grund af negativ social kontrol eller en æresrelateret konflikt.

* Barnets lov §9 om kommunens tilsynspligt over for børn og unge  
  Kommunalbestyrelsen har pligt til at føre tilsyn med de forhold hvorunder alle børn og unge under 18 år lever, hvilket betyder, at man som kommune har pligt til at være opsøgende.
* Barnets lov §133 om skærpet underretningspligt   
  Offentligt ansatte er underlagt skærpet underretningspligt, og er dermed forpligtet til at underrette kommunen ved bekymring for et barns eller en ungs udvikling og trivsel. Den skærpede underretningspligt går forud for tavshedspligten og er personlig. Ansvaret påhviler dermed den enkelte fagperson – ikke afdelingen eller ledelsen.
* Barnets lov §136, stk. 2 om 24 timers vurdering af underretninger

Senest 24-timer efter modtagelsen af en underretning skal det vurderes om barnets eller den unges sundhed eller udvikling er i fare, og om der er behov for at iværksætte akutte indsatser for barnet eller den unge.

* Barnets lov §5 om inddragelse af barnet eller den unge

Barnet eller den unge skal inddrages løbende ved samtaler og anden direkte kontakt. Inddragelse og samtaler kan finde sted uden samtykke fra forældremyndighedsindehaver og uden dennes tilstedeværelse, når hensynet til barnets eller den unges bedste taler herfor.

* Barnets lov §137 om genvurdering af sag

Når kommunen modtager en underretning om et barn eller en ung, over for hvem der allerede er iværksat indsatser, skal sagen genvurderes. I den forbindelse kan der finde en samtale sted med barnet eller den unge. Samtalen kan finde sted uden samtykke fra forældremyndighedsindehaveren og uden dennes tilstedeværelse når hensynet til barnets eller den unges bedste taler herfor, herunder når der er bekymring for negativ social kontrol eller æresrelateret konflikt.

* Servicelovens §12a om handleplaner for borgere udsat for æresrelaterede konflikter

Kommunen skal sørge for, at borgere over 18 år, der henvender sig på grund af æresrelaterede konflikter, får mulig heden for at få gratis rådgivning. Såfremt det vurderes, at borgeren risikerer at blive eller er udsat for en alvorlig æresrelateret konflikt, skal borgen tilbydes en handleplan. Handleplanen udarbejdes af Borgercenter Voksne i Social forvaltningen i samarbejde med borgeren og indeholder bl.a. en risikovurdering, oplysninger om borgerens aktuelle situation samt overvejelser om relevante støttemuligheder.

* Servicelovens §§109-110 om midlertidigt ophold

Kommunen skal tilbyde midlertidigt ophold i boformer til personer med særlige sociale problemer, som ikke har eller ikke kan opholde sig i egen bolig. For kvinder med og uden børn, der har været udsat for vold, trusler om vold eller til svarende kriser i familie- eller samlivsforholdet gælder særligt, at kommunen skal tilbyde midlertidige ophold.

* Straffelovens §260 om ulovlig tvang

Ulovlig tvang er strafbart, og den som tvinger nogen til f.eks. at indgå ægteskab eller bære en beklædningsgenstand, der skjuler vedkommendes ansigt, kan straffes med bøde eller op til 4 års fængsel.

* Straffelovens §215a om kriminalisering af, at forældre sender deres børn til udlandet

Hvis forældre sender deres barn til udlandet til forhold, der bringer barnets sundhed eller udvikling i alvorlig fare (f.eks. på genopdragelsesrejse), kan de straffes med bøde eller op til 4 års fængsel.

Paslovens § 2 om nægtelse af udstedelse eller inddragelse af et barns pas

Det er muligt at nægte at udstede eller at inddrage et barns pas, når der er grund til at antage, at barnet vil blive sendt til udlandet til forhold, der bringer barnets sundhed eller udvikling i alvorlig fare.

* Straffelovens §243 om negativ social kontrol

Den som tilhører eller har (haft) nær tilknytning til en andens husstand, og som gentagne udsætter en anden for groft, nedværdigende, forulempende eller krænkende adfærd med henblik på at styre den anden, kan straffes med bøde eller op til 3 års fængsel.

* Straffelovens §264b om forbud mod uberettiget overvågning via GPS

Den der uberettiget ved hjælp af en GPS eller et andet lignende apparat registrerer en andens færden, kan straffes med bøde eller op til 6 måneders fængsel.

* Straffelovens § 260 a om religiøse vielser af mindreårige  
  Den, som forestår en religiøs vielse (forkynderen/imamen) uden borgerlig gyldighed eller indgåelsen af et andet ægteskabslignende forhold med en person under 18 år, straffes med bøde eller fængsel indtil 2 år. På samme måde straffes den (forælderen), som lader sit barn indgå en religiøs vielse uden borgerlig gyldighed eller andet ægteskabslignende forhold, og den, som efter at være fyldt 18 år frivilligt indgår i en religiøs vielse uden borgerlig gyldighed eller andet ægteskabslignende forhold med en person under 18.
* Udlændingelovens paragraf § 19, stk. 7 om ophør af ægteskab på grund af vold

Ved afgørelse om inddragelse af opholdstilladelse, skal der tages særligt hensyn til, om opholdsgrundlaget ikke længere er til stede som følge af samlivsophør, der skyldes at udlændingen eller udlændingens barn har

7. Indgange og ressourcer i Københavns Kommune  **Borgercenter Børn og Unge (Socialforvaltningen)**Borgercenter Børn og Unge har ansvaret for indsatsen overfor børn og unge under 18 år med sociale eller psykiske problemer. Henvendelser (herunder akutte) med bekymring for et barns trivsel kan ske inden for normal kontortid til en af borgercenterets fem enheder:

* Amager: 33 17 23 37
* Brønshøj-Husum-Vanløse: 33 17 47 10
* City-Østerbro: 33 17 49 20
* Nørrebro-Bispebjerg: 33 17 40 15
* Valby-Vesterbro-Kgs. Enghave: 33 17 55 04

**Borgercenter Voksne (Socialforvaltningen)**Borgercenter Voksne har ansvaret for indsatsen over for voksne over 18 år med sociale eller psykiske problemer. Henvendelser vedr. handleplaner for borgere over 18 år, som er udsat for negativ social kontrol, vold eller æresrelaterede konflikter eller i risiko herfor (SEL 12a) kan rettes til Hjemløse- og Udsatteenheden i Borgercenter Voksne.   
Hjemløse- og Udsatteenheden: 33 17 41 22 (kl. 10-13 alle hverdage)

**Borgercenter Handicap (Socialforvaltningen)**

Borgercenter Handicap har ansvaret for indsatsen for børn og voksne med varige fysiske og psykiske funktionsnedsættelser. Henvendelser (herunder akutte) med bekymring for et barns trivsel kan ske inden for normal kontortid til Borgercenterets kontaktcenter på telefonnummer 33178800. Underretninger 24-timerscreenes i børneområdet, og behandles videre i det relevante aldersområde.

* Børneområdet
* Ungeområdet
* Voksenområdet

**Den Sociale Døgnvagt (Socialforvaltningen)**  
Døgnvagten er til for borgere, der har brug for hjælp med akutte sociale problemer uden for normal kontortid. Døgnvagten tager sig af børn, unge og voksne, som har brug for hjælp her og nu. Døgnvagten vejleder ligeledes pårørende eller andre, som har r kendskab til børn, unge eller voksne, som har brug for hjælp.

* Hjemmeside: [www.dognvagten.kk.dk](http://www.dognvagten.kk.dk)
* Telefon: 33 17 33 33 (efter normal kontortid)

**Etnisk Konsulentteam (og Sikkerhedskonsulenter)**Etnisk Konsulentteam hjælper fagpersoner med sparring, konfliktmægling, trusselsvurderinger og undervisning i æresrelaterede problemstillinger. I teamet sidder også tre Sikkerhedskonsulenter, som, ud over at yde generel sparring om æresrelaterede konflikter, kan handle i konkrete sager.

Hjemmeside: [www.etniskkonsulentteam.kk.dk](http://www.etniskkonsulentteam.kk.dk)   
Telefon: 33 17 28 08 eller 33 17 28 09 (inden for normal kontortid).

**Social kontrol-vejledere i Jobcenter København (Beskæftigelses- og Integrationsforvaltningen)**  
Vejlederne kan hjælpe med at identificere og håndtere sager med borgere, der udviser tegn på negativ social kontrol i relation til beskæftigelse. For ansatte i Jobcenter København kan kontaktinformation på vejlederne tilgås via Beskæftigelses- og Integrationsforvaltningens intraside: <https://bif.kkintra.kk.dk/socialkontrol>

1. *Når du er bekymret for at et barn eller en ung er udsat for voldelige eller seksuelle overgreb*, Socialforvaltningen & Børne- og Ungdomsforvaltningen, Københavns Kommune, januar 2024. [↑](#footnote-ref-1)